Ukážka z elektronickej knihy

Copyright © Jack Canfield 2005

Published by arrangement with HarperCollins Publishers.

Slovak edition © 2011 by Eastone Group, a. s.

All rights reserved.

Z anglického originálu Jack Canfield: The Success Principles, vydaného vydavateľstvom HarperCollins preložila Dana Freyerová.

V roku 2014 vydalo vydavateľstvo Eastone Books, Bratislava.

www.eastonebooks.com

Translation © 2011 Mgr. Dana Freyerová

Jazyková korektúra: PhDr. Katarína Vilhanová

Zodpovedná redaktorka: Mgr. Alica Činčárová

Layout: Studio Eastone

Všetky práva vyhradené. Okrem použitia ukážok pre účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 979-80-8109-577-1

Vytvorenie elektronickej verzie Dibuk, s. r. o., 2016

POĎAKOVANIE

Táto kniha je ako všetko ostatné, čo som v živote vytvoril, výsledkom veľkého tímového úsilia. Pociťujem hlbokú vďačnosť voči tým, ktorí mi pomáhali, a ďakujem im. Sú to:

Janet Switzer, bez jej herkulovského úsilia by som túto knihu nikdy nedokončil. Ďakujem jej za neuveriteľnú podporu, podnetné názory a dlhé dni (a noci!), ktoré strávila nad pôvodným konceptom knihy, za spoluprácu na návrhu knihy svetovej úrovne, spracovanie mojich nekonečných slovných výplodov do zvládnuteľného rukopisu, za to, že udržovala moje sústredenie, za vytvorenie webovej stránky pre Pravidlá úspechu a skutočne skvelého marketingového plánu, vďaka ktorému sa posolstvo tejto knihy dostalo k miliónom ľudí. Je naozaj úžasná!

Bonnie Solow, moja literárna agentka. Je viac než len agentka. Bola na každom kroku našej cesty, pripravená pomôcť svojimi vydavateľskými názormi, emocionálnou podporou, nadšeným povzbudením a skutočným priateľstvom. Obdivujem jej poctivosť, profesionalitu, oddanosť dokonalosti, úprimnú túžbu dosiahnuť niečo veľké a lásku k životu.

Steve Hanselman, môj vynikajúci, nápomocný a múdry editor a vydavateľ v HarperCollins. Som vďačný za jeho nevyčerpateľnú energiu, krásneho ducha a lásku ku vzdelávaniu a k povznášaniu ľudstva prostredníctvom písaného slova.

Marry Ellen Curley, ktorá od začiatku až do konca dohliadala na marketing a výrobu knihy. Oceňujem jej profesionalitu a neúnavné úsilie, ktoré venovala tejto knihe a jej posolstvu.

Jane Friedman, prezidentka a generálna riaditeľka HarperCollins, od samého začiatku bojovala za túto knihu. Ďakujem jej za podnetnú prácu pri riadení spoločnosti v súlade so zásadami opísanými v tejto knihe. Pokladám si za česť s ňou pracovať.

Katharine O’Moore-Klopf, ktorá redigovala rukopis. Jej orlí zrak a zmysel pre detail sú obdivuhodné. Ďakujem za skvelú prácu.

Andrea Brown, ktorá navrhla obálku knihy. Veľmi sa mi páči!

Deborah Feingold, ktorá pripravila fotografiu na obálku. Rád som s ňou pracoval v štúdiu. Jej nápady majú iskru. Brian Grogan, Veronica Gonzalez, Ana Maria Allessi, Andrea Rosen, Paul Olsewski, Shelby Meizlik, Nina Olmsted, Josh Marwell a všetci ostatní z HarpersCollins, ktorí usilovne pracovali na tom, aby sa táto kniha (a jej audioverzia) dostala na pulty kníhkupectiev a do rúk čitateľov. V tom, čo robíte, ste najlepší.

Patty Aubery, prezident Chicken Soup for the Soul Enterprises. Ďakujem mu za to, že ma „prinútil“ napísať túto knihu, za dohľad nad celým projektom a hlavne za pomoc pri zapracovávaní všetkých potrebných dodatkov. Je to skvelý priateľ a obchodný partner. Slovami nikdy nebudem môcť vyjadriť, ako veľmi si vážim jeho pomoc.

Russel Kamalski, riaditeľ prevádzky v Chicken Soup for the Soul Enterprises. Patrí mu moja vďaka za pokojný, príjemný spôsob, ktorým pomáhal udržiavať všetko pohromade uprostred tornáda podobného šialenstvu, v akom sa často ocitáme. Je to skutočný džentlmen.

Veronica Romer, moja výkonná asistentka, ktorá s veľmi malou pomocou z mojej strany udržovala môj život v poriadku počas posledného roka, keď som bol pohltený prácou na tomto projekte. Ďakujem za naplánovanie všetkých interview a dohľad nado mnou, mojím cestovaním, za to, že počas tohto obdobia držala moju prednáškovú kariéru pri živote a v pohode. Jej neúnavné úsilie, zmysel pre detail a vzťah k dokonalosti sú úctyhodné. Veľká vďaka!

Mike Foster, môj ďalší výkonný asistent. Ďakujem mu za odstraňovanie všetkých prekážok, aby som mal na prácu na tejto knihe priestor s minimom prerušovaní, za pomoc pri výskume, za dlhé hodiny, ktoré tomu venoval, jeho zmysel pre humor a prežívanie vízie. Jeho oddanosť k udržovaniu seminárov a práci s počítačmi presahovala rámec povinností a bola úžasná. Vďačím mu za jeho horlivosť a lásku.

Jesse Ianniello, ktorej ďakujem za nekonečné hodiny, ktoré strávila prepisovaním stoviek interview, ktoré som zaznamenal, a za všetky ďalšie nekonečné administratívne úlohy spojené s vytvorením tejto knihy. Vždy sa dokázala postarať o to, aby sa ťažké zdalo jednoduchým. Je to zázračná žena.

Robin Yerian si zaslúži moje poďakovanie za to, že sa o mňa starala v toľkých oblastiach života, hlavne za dodržiavanie rozpočtu a finančnej rovnováhy, aby sme mali vždy dosť peňazí na veci, ktoré sme potrebovali urobiť.

Terese Esparze ďakujem za to, že sa jej podarilo skoordinovať všetky moje prednáškové záväzky a zaistiť, aby všetci naši klienti boli v priebehu tohto „roku knihy“ spokojní.

D’ette Corone ďakujem za jedinečnú kontrolu výrobného plánu Chicken Soup for the Soul (Slepačia polievka pre dušu), keď som bol zaneprázdnený týmto projektom. Aj ona je skvelá!

Ďalej ďakujem Heather McNamare, Nancy Mitchell Autie, Leslie Riskinovej, Stephanii Thatcherovej, Barbare Lomonace a Tashi Boucherovej, ktoré sa v tom čase postarali o všetky detaily spojené s dokončením kníh série Slepačia polievka a ich vydaním. A všetkým ostatným ľuďom, ktorí pracovali na seminároch o sebahodnotení a Chicken Soup for the Soul Enterprises.

Vďaku si veľmi zaslúžia Eric Baldwin, Kristen Craib, Lauren Edelstein, Devon Foster, Anna Giardina, Chris Muirhead a Danielle Schlapper, naši skvelí praktikanti z Kalifornskej univerzity v Santa Barbare za ich pisárske, editorské a výskumné schopnosti.

Ďakujem Gaili Millerovej, Janetinej riaditeľke výcvikových programov, ktorá riadi Janetinu spoločnosť tak skvele a priebežne vytvára priestor, ktorý Janet potrebuje, aby mohla pomáhať na tvorbe knihy Pravidlá úspechu a učebných programov. Jej inteligencia a výsledky činností sú naozaj pôsobivé.

Ďakujem Marcii Shimoffovej, ktorá venovala týždeň svojho života pomoci pri úprave knihy a poskytla veľmi cenné rady. Ďakujem za šľachetnosť jej ducha, hĺbka jej priateľstva je úžasná.

Rick Frischman, David Hahn a Jared Sharpe z Planned Television Arts – vďaka za prvotriedny prínos pri šírení posolstva ľuďom cez rádio a televíziu. Pracovať s vami bolo úžasné!

Hale Dwoskin, Marshall Thurber a Barbara DeAngelis si zaslúžia poďakovanie za neustále povzbudzovanie a ponuky pomoci v priebehu písania tejto knihy.

Ďakujem ľuďom, ktorí mi dovolili viesť s nimi rozhovory a ktorých príbehy a rozprávania sa objavujú v tejto knihe. Sú to: Raymond Aaron, Robert Allen, Jeff Arch, John Assaraf, Madeline Balletta, Marty Becker, Arthur Benjamin, Tom Boyer, Lee Brower, Stephen J. Cannell, Frank Corbo, D. C. Cordova, John Demartini, Ira a Linda Distenfeld, Hale Dwoskin, Harv Eker, Tim Ferriss, Ruben Gonzales, Greg Haven, Mike Kelley, Marilyn Kentz, Rick Kinmon, Julie Laippley, Dave Liniger, Debbie Macomber, Fabrizio Mancini, Marcia Martin, John McPherson, Mike Milliorn, David Morris, Chad Pregracke, Monty Roberts, Rudy Ruettiger, Scott Schilling, Jana Stanfield, Joe Sugarman, Marilyn Tam, Marshall Thurber, Diana Von Welanetz Wentworth, Pat Williams a Wyland.

Ďakujem nasledovným ľuďom, ktorí mi poskytli rozhovory. Aj keď sa vzhľadom na obmedzený rozsah knihy a konečné redakčné úpravy ich príbehy v knihe neobjavujú, ich myšlienky, nápady a názory knihu obohatili. Sú to: Jennifer Allen, John Anderson, Janet Atwood, Russell Bishop, Stan Dale, Bob Danzig, Roger Dawson, John Dealy, Kent and Kyle Healy, Orrin C. Hudson, Teresa Huggins, Tony O’Donnell, Kevin Ross, Michael Russo, Barry Spilchuk a Gary Tuerack.

Ďakujem tiež stovkám ľudí, ktorí sa ponúkli, že poskytnú interview pre túto knihu, oni vedia, o koho ide. Z nedostatku času som sa im nemohol venovať, čo ľutujem, pretože vedenie rozhovorov bolo najzaujímavejšia časť tvorby tejto knihy. Tento projekt ma znovu presvedčil o tom, koľko cenných informácií by sme si vzájomne mohli odovzdať. Dúfam, že jedného dňa budem môcť využiť ponuky týchto ľudí, až budem písať svoju ďalšiu knihu.

Som vďačný nasledujúcim ľuďom, ktorí si prečítali rukopis a poskytli cenné rady: Patty Aubery, Tom Boyer, Mark Donnelly, Eldon Edwards, Mike Foster, Andrew Holmes, Russ Kamalski, Veronica Romero, Zev Saftlas, LeAnn Thieman, Marci Shimoff a Robin Yerian. Ďakujem im za to, že nehľadiac na svoj časovo náročný program – a v krátkom čase – poskytli cenné informácie. Veľmi si to vážim!

Nasledovní ľudia roky priamo ovplyvňovali moje predstavy o dosahovaní úspechu vo svojich workshopoch, seminároch a výukových programoch: W. Clement Stone, Og Mandino, Norman Vincent Peale, Marshall Thurber, Mark Victor Hansen, Phil Laut, Leonard Orr, Stewart Emery, Martha Crampton, Russell Bishop, Jim Newman, Lou Tice, John Gray, Tim Piering, Tracy Goss, Martin Rutte, Wayne Dyer, Bob Proctor, Lee Pulos, Brian Tracy, Jim Rohn, Anthony Robbins, Michael Gerber, Dan Sullivan, Les Hewitt, Robert Allen, Hale Dwoskin a John Assaraf. Ďakujem im za ich výborné nápady, odvahu žiť nekonvenčne a ušľachtilosť ducha.

Dr. Jack Dawson a Dr. Bruno Wildhaber, moji dvaja chiropraktici, a Wayne Darling, môj masér. Ďakujem vám za všetku vašu prácu na mojom tele a duši v posledných stresom naplnených mesiacoch.

Členovia mojej „skupiny majstrov“: John Assaraf, Lee Brower, Declan Dunn, Liz Edlic a Marshall Thurber. Veľmi si vážim to, že môžem byť súčasťou skupiny takých príjemných a navzájom si rozumejúcich ľudí.

Ďakujem Markovi Victorovi Hansenovi a Patty Hansenovej za ich lásku, priateľstvo a partnerstvo na ceste Slepačej polievky pre dušu, ktorá bola najväčším dobrodružstvom môjho života.

Moja vďaka patrí Petrovi Vegsovi a Garymu Seidlerovi z Health Communica-

tions Inc. za vieru v sen dávno predtým, než v neho začali veriť ostatní. Bez ich dlhoročnej podpory by táto kniha nikdy nevznikla. Vďaka, chlapi! Ďakujem tiež všetkým v HCI, ktorí pracovali na tom, aby sa Slepačia polievka pre dušu stala svetovým vydavateľským fenoménom.

Ďakujem celej svojej rodine za jej lásku, podporu a porozumenie v priebehu toho, čo sa nepochybne stalo najväčšou profesionálnou výzvou mojej kariéry. Ďakujem za pochopenie nadčasov, obetovaných víkendov a dvoch zrušených dovoleniek, ktoré boli nutné, aby bol projekt dokončený včas. Ľúbim a cením si vás všetkých. Ďakujem svojej manželke Inge, ktorú obdivujem za to, ako dobre mi rozumie, a za jej neutíchajúcu lásku, podporu, humor a povzbudenie. Ďakujem Christoferovi, svojmu 14-ročnému synovi, za to, že zniesol moju posadnutosť touto knihou. Dúfam, že dvojtýždňový pobyt v Európe toto leto nahradí čas stratený za posledných šesť mesiacov. Ďakujem svojim dvom nevlastným deťom Riley a Travisovi, ktorí ma neprestávajú baviť svojimi žartíkmi. Ďakujem za ich podporu. Ďakujem Oranovi a Kylovi, svojim dvom starším synom. Teraz konečne budeme mať čas vyraziť spolu na sľúbený výlet do Las Vegas!

Som vďačný svojej sestre Kim za všetku jej morálnu podporu a povzbudenie, keď som bol v situácii, že som nevidel svetlo na konci tunela! Je krásne mať sestru, ktorá tiež píše a rozumie tomuto procesu tvorby. Ďakujem Taylor a Mary za to, že sa celé tie mesiace a roky starajú o maminku. Rick a Tany si zaslúžia moju vďaku za to, že sú mi takými dobrými švagrami. Fredovi Angelisovi, môjmu nevlastnému otcovi, za to, že ma vzal pod ochranné krídla, keď som mal šesť rokov, a poskytol mi hodnoty a pracovné návyky, ktoré mi umožnili dosiahnuť úroveň úspechu, ktorú mám.

Janetinej rodine ďakujem za podporu, porozumenie a zdravý rozum tvárou v tvár zmeškaným dovolenkám a nekonečným rozhovorom o knihe pri večeri. Ďakujem jej rodičom Lesovi a Beverly, ktorí včas ukázali Janet význam úspechu a ktorí vo svojom dome posilňovali atmosféru úspechu. Ďakujem Janetiným súrodencom Jennifer a Jeffovi za ich stálu pomoc a povzbudenie na každom novom kroku v Janetinom živote a kariére. A obzvlášť ďakujem Janetinej neteri Brainne, ktorá je nielen ukážkou toho, ako sa deti učia byť úspešnými, ale je taktiež jemnou pripomienkou toho, že najdôležitejšie je tešiť sa z úspechu.

A konečne moja vďaka patrí všetkým asistentom a účastníkom mojich seminárov a workshopov za posledných niekoľko rokov za to, že sa so mnou podelili o svoje sny, zápasy a víťazstvá. Ich hrdinské úsilie v prekonávaní obmedzujúcich presvedčení a obáv, ich odvaha postaviť sa prekážke na ceste, ich neústupčivosť pred nepriazňou a úžasné životy mi boli inšpiráciou. Viedli k napísaniu tejto knihy, ktorej cieľom bolo podeliť sa o pravidlá pre dosiahnutie úspechu s druhými. Ďakujem im za to, že boli vzormi vízie, zámeru a vášne, ktoré svet tak zúfalo potrebuje. Všetci sú prítomní na stránkach tejto knihy.

Túto knihu venujem všetkým odvážnym mužom a ženám,

ktorí sa oslobodili od prevládajúcej kultúry rezignácie a priemernosti a odhodlali sa vytvoriť si život svojich snov.

Vážim si vás a zdravím vás!

Život je ako kódovací zámok; vašou úlohou je nájsť správne čísla v správnom poradí a budete mať všetko, čo si prajete.

BRIAN TRACY,

profesionálny motivačný rečník a autor svetových bestsellerov v oblasti motivačnej a biznis literatúry

Keby sme urobili všetky veci, ktoré sme schopní vykonať, sami seba by sme doslova ohromili.

THOMAS A. EDISON,

vynálezca

ÚVOD

Ak má človek z akéhokoľvek dôvodu príležitosť viesť mimoriadny život, nemá právo nechať si svoje zážitky pre seba.

JACQUES-YVES COUSTEAU,

legendárny podmorský bádateľ a tvorca filmov

Ak niekto píše knihu, nech zaznamená len to, čo vie. Dohadov mám dosť aj vlastných.

JOHANN WOLFGANG VON GOETHE,

nemecký básnik, románopisec, dramatik a filozof

Toto nie je kniha o dobrých nápadoch. Je o nadčasových zásadách, ktorých sa držali úspešní muži a ženy v priebehu histórie. Študoval som tieto pravidlá úspechu viac ako tridsať rokov a použil som ich vo svojom vlastnom živote. Fenomenálna miera úspechu, z akej sa dnes teším, je výsledkom každodenného dodržiavania týchto pravidiel odvtedy, čo som sa ich v roku 1968 začal učiť.

K môjmu úspechu patrí to, že som autorom a editorom viac než 60 bestsellerov s celkovým nákladom vyše 80 miliónov výtlačkov, preložených do 39 jazykov celého sveta; že som držiteľom svetového rekordu zaznamenaného v Guinnessovej knihe rekordov za sedem kníh na zozname bestsellerov New York Times z 24. mája 1998; že môj čistý príjem za posledných desať rokov predstavoval niekoľko miliónov dolárov ročne; že žijem v krásnom kalifornskom dome; že sa objavujem vo všetkých hlavných talkshow v Amerike (od Oprah po Good Morning America); že týždeň čo týždeň píšem stĺpček do novín, ktorý si zakaždým prečíta milión čitateľov; že dostávam 25 000 dolárov za prednášku; že mám čo povedať spoločnostiam v rebríčku Fortune 500* po celom svete; že som držiteľom mnohých profesionálnych a občianskych vyznamenaní; že mám mimoriadny vzťah so svojou úžasnou manželkou a skvelými deťmi a tiež to, že sa teším dobrému zdraviu, že som vyrovnaný, šťastný a pociťujem vnútorný pokoj.

Stretávam sa s riaditeľmi spoločností Fortune 500, s filmovými a televíznymi hviezdami a s predstaviteľmi nahrávacích štúdií, so slávnymi spisovateľmi, so svetoznámymi najlepšími duchovnými učiteľmi a vodcami. Rozprával som sa s členmi Kongresu, profesionálnymi športovcami, manažérmi spoločností a obchodnými superhviezdami vo všetkých najlepších destináciách a letoviskách sveta od Four Seasons Resort v Nevise v britskej Západnej Indii po najkrajšie hotely v Acapulcu a Cancune. Chodím lyžovať do Idaha, Kalifornie a Utahu; jazdiť na rafte do Colorada a na túry do hôr v Kalifornii a vo Washingtone. Dovolenkujem v najlepších letoviskách na Havaji, v Austrálii, Thajsku, Maroku, vo Francúzsku a v Taliansku. Jedno s druhým, život je naozajstné potešenie!

A ako život väčšiny z vás, ktorí čítate túto knihu, aj ten môj sa začal veľmi priemerným spôsobom. Vyrástol som vo Wheelingu v Západnej Austrálii, kde môj otec pracoval v kvetinárstve a zarobil osemtisíc dolárov ročne. Moja matka bola alkoholička a môj otec vorkoholik. Aby sme nejako vyžili, v lete som pracoval (ako plavčík pri bazéne a brigádničil v tom istom kvetinárstve ako môj otec). Dostal som štipendium na vysokú školu a aby som mohol zaplatiť za knihy, oblečenie a pozvať dievča na rande, obsluhoval som pri raňajkách v jednom z internátov. Nikto mi nič nedal na striebornom podnose. V poslednom roku štúdia som pracoval na čiastočný úväzok ako učiteľ a každé dva týždne som dostal 120 dolárov. Mesačné nájomné bolo 79 dolárov, takže mi zostalo 161 dolárov na všetky ostatné výdavky. Ku koncu mesiaca som jedával to, čo som nazýval 21-centová večera – desaťcentová plechovka paradajkového pretlaku, cesnaková soľ a voda na jedenásťcentové balenie špagiet. Viem veľmi dobre, čo znamená živoriť na dolných priečkach ekonomického rebríčka.

Po skončení školy som začal kariéru stredoškolského učiteľa dejepisu v černošskej škole v južnej časti Chicaga. A potom som sa spoznal so svojím mentorom W. Clementom Stonom. Stone bol milionár, ktorý sa sám vypracoval. Dal mi prácu vo svojej organizácii, kde ma naučil základné princípy úspechu, ktoré používam dodnes. Mojou úlohou bolo naučiť tieto pravidlá ostatných. Odvtedy, čo som strávil čas so Stonom, som urobil interview so stovkou úspešných ľudí – s olympijskými a profesionálnymi športovcami, so slávnymi zabávačmi, s vynikajúcimi spisovateľmi, obchodnými vodcami, politickými vodcami, úspešnými podnikateľmi a poprednými predajcami. Prečítal som doslova tisíce kníh (v priemere jednu za dva dni), zúčastnil som sa na stovkách seminárov a vypočul si tisícky hodín audioprogramov, aby som objavil univerzálne pravidlá na dosiahnutie úspechu a šťastia. Potom som využil tieto princípy vo svojom vlastnom živote. Tie, ktoré fungovali, som učil na svojich prednáškach, seminároch a workshopoch viac než milión ľudí vo všetkých 50 štátoch USA a v 20 krajinách po celom svete.

Tieto princípy a techniky nefungovali len u mňa, ale pomohli tiež stovkám tisícov študentov dosiahnuť úžasný úspech v ich kariére, zväčšiť ich finančné bohatstvo, dosiahnuť živosť a radosť v ich vzťahoch a väčšie šťastie a naplnenie v ich živote. Moji študenti založili úspešné podniky, sami sa vypracovali na milionárov, dosiahli športovú slávu, dostali lukratívne kontrakty na nahrávanie, účinkovali vo filmových a televíznych rolách, získali politické funkcie aj obrovský vplyv vo svojich komunitách, napísali bestsellery, boli vymenovaní za učiteľov roka v ich školských obvodoch, prelomili rekordy predajov vo svojich spoločnostiach, napísali ocenené divadelné hry, stali sa z nich prezidenti spoločností, dostali uznanie za ich mimoriadnu pomoc ostatným, nadviazali veľmi úspešné vzťahy a vychovali neobyčajne šťastné a úspešné deti.

PRAVIDLÁ FUNGUJÚ VŽDY, KEĎ SA NIMI RIADITE

Aj vy môžete dosiahnuť všetky tieto výsledky. S istotou viem, že aj vy môžete dosiahnuť neuveriteľnú mieru úspechu. Ako to viem? Pretože zásady a techniky fungujú vždy – stačí ich prinútiť, aby pracovali pre vás.

Pred niekoľkými rokmi som bol hosťom v televíznej šou v texaskom Dallase. Tvrdil som tam, že keby sa ľudia riadili pravidlami, ktoré učím, mohli by za necelé dva roky zdvojnásobiť svoj príjem a tiež svoj voľný čas. Moderátorka, ktorá so mnou robila rozhovor, bola veľmi skeptická. Navrhol som, nech sa so mnou staví. Ak bude používať tieto zásady a techniky dva roky a nedosiahne dvojnásobný príjem a dvakrát dlhší voľný čas, vrátim sa do jej šou a vypíšem jej šek na tisíc dolárov. Ale ak sa jej to podarí, musí mi to povedať a tiež povedať svojim divákom, že moje pravidlá fungujú. O necelých deväť mesiacov som sa s ňou náhodou stretol na konferencii National Speakers Association v Orlande na Floride. Povedala mi, že nielen zdvojnásobila svoj príjem, ale aj podpísala zmluvu s väčšou televíznou stanicou s podstatne vyšším platom, začala kariéru verejného rečníka a už napísala a predala knihu – to všetko len za 9 mesiacov!

Pravda je, že každý môže dospieť k podobným výsledkom. Stačí sa rozhodnúť, čo vlastne chcete, veriť, že si to zaslúžite, a postupovať podľa pravidiel úspechu uvedených v tejto knihe.

Základy sú rovnaké pre všetkých ľudí a všetky profesie – aj pre ľudí momentálne nezamestnaných. Nezáleží na tom, či je vaším cieľom stať sa špičkovým predajcom vo svojej spoločnosti alebo popredným architektom, mať v škole samé jednotky, schudnúť, kúpiť si vytúžený dom, či sa stať profesionálnym športovcom svetového mena, rockovou hviezdou, vyznamenaným novinárom, multimilionárom alebo úspešným podnikateľom. Princípy a stratégie sú rovnaké. A ak sa ich naučíte, vstrebete a každý deň budete disciplinovane používať, premenia váš život tak, ako si nedokážete predstaviť ani v tých najodvážnejších snoch.

NEMÔŽETE SI NAJAŤ NIEKOHO INÉHO, ABY ZA VÁS ROBIL KĽUKY

Motivačný filozof Jim Rohn to povedal príhodne: „Nemôžete si najať niekoho iného, aby za vás robil kľuky.“ Musíte ich spraviť sami, ak z nich niečo chcete mať. Ak ide o cvičenie, strečing, meditáciu, čítanie, štúdium, učenie nového jazyka, zostavovanie riadiacej skupiny, stanovovanie merateľných cieľov, vizualizáciu úspechu, opakovanie afirmácií alebo praktizovanie novej schopnosti, musíte to urobiť vy. Nikto nemôže urobiť tieto veci za vás. Dám vám automapu, ale vy budete musieť riadiť auto. Naučím vás pravidlá, ale používať ich budete musieť vy. Ak budete ochotní vložiť do toho úsilie, sľubujem vám, že sa vám to bohato vyplatí.

AKÁ JE ŠTRUKTÚRA TEJTO KNIHY

Aby ste sa mohli rýchlo naučiť tieto účinné zásady, usporiadal som ich do šiestich častí. Prvá časť Základy úspechu obsahuje 24 kapitol. Tvorí úplný základ, ktorý musíte zvládnuť, aby ste sa dostali z miesta, kde ste, tam, kde chcete byť. Začnete tým, že si ujasníte absolútnu nutnosť prevziať stopercentnú zodpovednosť za vlastný život a výsledky. Naučíte sa, ako vyjasniť cieľ svojho života, svoju víziu a čo naozaj chcete. Ďalej sa pozrieme na to, ako si vypestovať neotrasiteľnú dôveru v samých seba a vo svoje sny. Potom vám pomôžem premeniť vašu víziu na súbor konkrétnych cieľov a vysvetlím vám, ako zostaviť akčný plán na ich dosiahnutie. Dokonca vás naučím ovládať neuveriteľnú silu afirmácií a vizualizácie – jedno z tajomstiev úspechu všetkých olympijských športovcov, špičkových podnikateľov, svetových vodcov a iných úspešných ľudí.

Niekoľko ďalších kapitol súvisí s potrebnými, ale niekedy nepríjemnými krokmi nutnými na uskutočnenie vašich snov. Naučíte sa žiadať o to, čo chcete, neprijímať odmietnutie, žiadať o spätnú väzbu a reagovať na ňu a zotrvať tvárou v tvár prekážkam, ktoré sa niekedy zdajú neprekonateľné.

Druhá časť Zmeňte sami seba, aby ste dosiahli úspech poukazuje na dôležitú prácu na vlastnom vnútre, ktorú budete musieť urobiť – prácu, ktorá vám pomôže odstrániť prípadné duševné a emocionálne bloky brániace vášmu úspechu. Nestačí vedieť, čo robiť. To vám povie mnoho kníh. Potrebujete tiež pochopiť význam a metodológiu odstraňovania presvedčení vlastného zlyhania, strachov a zvykov, ktoré vás brzdia. Tieto bloky môžu značne spomaliť váš pokrok, podobne ako zatiahnutá ručná brzda v aute. Musíte vedieť odbrzdiť, inak budete život vždy vnímať ako zápas a nedosiahnete svoje stanovené ciele. Čo sa naučíte v druhej časti? Dozviete sa, ako sa obklopovať úspešnými ľuďmi a ako uznať pozitívnu minulosť a zbaviť sa tej negatívnej, obrátiť sa čelom k tomu, čo vo vašom živote nefunguje, využiť možnosti zmeny a zaviazať sa k celoživotnému učeniu. Pozrieme sa na to, ako odstrániť akýkoľvek fyzický a emocionálny zmätok, do ktorého ste sa dostali, a dokončiť všetko „nedokončené“ vo vašom živote, čo vás okráda o cennú energiu, ktorú by ste mohli lepšie využiť pri dosahovaní svojich cieľov. Tiež vám ukážem, ako premeniť svojho vnútorného kritika vo vnútorného trénera a rozvinúť hodnotné zvyky, ktoré navždy zmenia váš život.

Tretia časť Vytvorte si svoj úspešný tím prezrádza, ako a prečo zostavovať rôzne druhy pomocných tímov, aby ste mohli stráviť viac času výlučným sústredením sa na hlavný talent. Naučíte sa tiež, ako nanovo definovať čas, nájsť osobného inštruktora a pristúpiť k vnútornej múdrosti – pre väčšinu ľudí nepoznanému, ale mimoriadne bohatému zdroju.

Vo štvrtej časti Vytvárajte úspešné vzťahy vás oboznámim s množstvom princípov a niektorými veľmi praktickými technikami budovania a udržovania úspešných vzťahov. V tejto dobe strategických spojení a mocných sietí je doslova nemožné dosiahnuť veľký úspech a dlhodobo si ho udržať bez schopnosti nadväzovať prvotriedne vzťahy.

A konečne – pretože pre toľko ľudí sa úspech rovná peniaze, a preto, že peniaze sú veľmi dôležité pre naše prežitie a kvalitu života, piata časť sa nazýva Úspech a peniaze. Ukážem vám, ako rozvíjať pozitívnejší postoj k peniazom, ako zaistiť, aby ste mali dostatok peňazí na taký životný štýl, aký si prajete viesť v súčasnosti a tiež po odchode na dôchodok, a o dôležitosti platenia desiatkov a poskytovania služieb pri zaisťovaní vášho finančného úspechu.

Šiesta časť s názvom Úspech sa začína teraz sa skladá z dvoch stručných kapitol o dôležitosti začať teraz a splnomocňovať druhých v celom procese. Čítanie týchto kapitol vás rýchlo uvedie do problematiky vytvárania života, o akom ste vždy snívali, ale doteraz ste možno dobre nevedeli, ako ho dosiahnuť.

AKO ČÍTAŤ TÚTO KNIHU

Neverte ničomu. Bez ohľadu na to, kde ste to čítali alebo kto to povedal, dokonca aj keby som to povedal ja – ak to nie je v zhode s vaším vlastným rozumom a vnútorným presvedčením.

BUDHA

Každý sa učí inak a sami pravdepodobne najlepšie viete, ako sa učíte vy. Aj keď existuje niekoľko spôsobov, ako čítať túto knihu, rád by som vám dal niekoľko odporučení, ktoré by vám mohli pomôcť.

Možno si budete chcieť prečítať celú knihu naraz, aby ste sa zoznámili s celým procesom skôr, ako začnete pracovať na vytváraní života, po ktorom naozaj túžite. Táto kniha predstavuje jednotlivé pravidlá v poradí, v akom na seba nadväzujú. Sú ako čísla v kódovacom zámku – potrebujete poznať všetky čísla v správnom poradí. Nezáleží na tom, akej farby pleti, rasy, pohlavia alebo veku ste. Ak viete kombináciu, zámok sa vám podarí otvoriť.

Vrelo vám odporúčam, aby ste si pri čítaní podčiarkovali a zvýrazňovali všetko, čo považujete za dôležité. Robte si na okraj knihy poznámky o tom, čo chcete po-

užiť. Potom si poznámky a zvýraznené časti opakovane preštudujte. Opakovanie je matka múdrosti. Zakaždým, keď si znovu prečítate časti tejto knihy, pripomeniete si, čo musíte urobiť pre to, aby ste sa dostali z miesta, kde ste, tam, kde chcete byť. Ako zistíte, človek musí byť novej myšlienke opakovane vystavený, aby sa stala prirodzenou súčasťou jeho spôsobu myslenia a bytia.

Môžete tiež zistiť, že niektoré pravidlá, o ktorých tu píšem, už poznáte. To je skvelé! Ale spýtajte sa sami seba: Riadim sa nimi práve teraz? Ak nie, dajte si záväzok, že ich začnete uplatňovať – teraz!

Pamätajte, že pravidlá fungujú len vtedy, keď sa nimi riadite.

Keď budete čítať túto knihu druhýkrát, prečítajte si vždy jednu kapitolu a potom venujte určitý čas tomu, aby ste pravidlá a myšlienky v nej uvedené uplatnili vo svojom vlastnom konaní. Ak sa podľa niektorých zásad z nej už riadite, pokračujte v tom. Pokiaľ nie, začnite teraz.

Ako mnohí z mojich bývalých študentov a klientov tiež možno zistíte, že sa stránite podniknúť niektoré z odporúčaných krokov. Podľa mojich skúseností si väčšinou tie postupy, ku ktorým pociťujeme najväčší odpor, potrebujeme osvojiť najviac. Pamätajte, že čítanie tejto knihy nie je to isté ako vykonávanie práce, rovnako ako čítanie knihy o chudnutí sa nerovná konzumácii menšieho množstva jedla a častejšieho cvičenia.

Možno zistíte, že je užitočné spojiť sa s jedným alebo dvoma ďalšími ľuďmi, ktorí by sa k vám radi pridali ako zodpovední partneri a zaručili by, že každý z vás uplatní to, čo sa naučil. Skutočné poznanie nastane až vtedy, keď vstrebete a uplatníte novú informáciu – až nastane zmena vo vašom správaní.

UPOZORNENIE

Každá zmena, samozrejme, vyžaduje vytrvalé úsilie na prekonanie roky trvajúceho vnútorného a vonkajšieho odporu. Spočiatku vás možno zo všetkých tých nových informácií ovládne vzrušenie, znovuobjavený pocit nádeje a nadšenia pre novú víziu, aký by váš život mohol byť. To je dobré. Ale buďte si vedomí toho, že možno zažijete aj iné pocity. Napríklad sklamanie z toho, že ste sa o tom všetkom nedozvedeli skôr, hnev na vašich rodičov a učiteľov, že vás nenaučili tieto významné koncepcie doma a v škole, alebo hnev na seba, že ste mnoho vecí už vedeli, ale nekonali ste podľa nich.

Len sa zhlboka nadýchnite a uvedomte si, že to všetko je súčasťou procesu vašej cesty. Všetko vo vašej minulosti bolo v skutočnosti dokonalé, veď vás viedlo k tomuto okamihu premeny v ten pravý čas. Každý vrátane vás vždy konal v rámci svojich vtedajších vedomostí to najlepšie, čo mohol. Teraz toho viete viac. Oslavujte svoje nové vedomosti! Chystajú sa vás oslobodiť.

Možno tiež nastanú chvíle, keď sa budete diviť: Prečo to všetko nefunguje rýchlejšie? Prečo som ešte nedosiahol svoje ciele? Prečo ešte nie som bohatý? Prečo ešte nemám muža alebo ženu svojich snov? Kedy budem mať svoju ideálnu hmotnosť? Úspech vyžaduje čas, úsilie, vytrvalosť a trpezlivosť. Ak použijete všetky princípy a techniky z tejto knihy, dosiahnete svoje ciele! Uskutočníte svoje sny! Ale nestane sa to za noc.

Pri usilovaní o dosiahnutie akéhokoľvek cieľa prirodzene narazíte na prekážky, pocítite, že dočasne stagnujete. To je normálne. Každý, kto niekedy hral na hudobnom nástroji, športoval alebo praktizoval bojové umenia, vie, že prichádzajú aj obdobia, keď sa zdá, že vôbec nenapredujete. To sú chvíle, keď neskúsení často prestávajú, vzdávajú sa, odpadajú alebo sa chopia iného nástroja či druhu športu. Ale múdri prišli na to, že keď vydržia hrať na svojom nástroji, trénovať svoj šport alebo bojové umenie (alebo vo vašom prípade pravidlá úspechu v tejto knihe), nakoniec nastane niečo, čo sa zdá ako náhly skok na vyššiu úroveň. Buďte trpezliví. Vydržte. Nevzdávajte to. Prerazíte. Princípy vždy fungujú.

Dobre, začnime.

Je načase začať žiť život, aký si predstavujete.

HENRY JAMES,

americký spisovateľ, autor 20 románov, 112 poviedok a 12 hier

Table of Contents

Titulná strana

Tiráž

POĎAKOVANIE

ÚVOD

PRVÁ ČASŤ

DRUHÁ ČASŤ

TRETIA ČASŤ

ŠTRVÁ ČASŤ

PIATA ČASŤ

ŠIESTA ČASŤ